送李童子西歸
作者：楊萬里
朝代：宋

paragraphs: 江西李家童子郎，腹載五車干玉皇。
選德殿後春晝長，天子呼來傍御床。
口角誦書如布穀，眼光骨法俱冰玉。
紫綃輕衫髮錦束，萬人回頭看不足。
莫言幼慧長不奇，楊文公與晏臨淄。
老翁笞兒也太癡，欲鞭轅下追霜蹄。
六歲取官曲肱似，春風晝繡歸吾里。
生子當如李童子，至如吾兒豚犬耳。